钦定古今图书集成/明伦汇编/氏族典/第406卷 > 吕原
## 钦定古今图书集成/明伦汇编/氏族典/第406卷 > 吕原

按《明外史吕原传》：“原字逢原，秀水人。父嗣芳，万泉教
谕。兄本，景州训导。嗣芳老，就养景州，与本相继卒，贫
不能归，葬厝于景。久之，奉母南归，举乡试第一。正统
七年，进士及第，授编修。十二年，选入东阁，肄业，直经
筵。景泰初，进侍讲，授小内侍书于文华殿东庑。帝至，
命讲《尧典》，称旨，进侍讲学士，兼中允。寻进左春坊大”
学士。天顺初，改通政司右参议兼侍讲。入内阁，佐李
贤柄政。贤通达，遇事立断。原守正济以持重，时彭时
亦入，三人相得甚欢，庶政称理。其年冬，进翰林学士。
六年遭母丧，水浆不入口三日。诏葬毕即起视事，乞
终制，不允。乃之景州，启父兄殡归葬。舟中寝苫哀毁。
体素丰，至是羸瘠，抵家甫襄事而卒，年四十五；赠礼
部左侍郎，谥《文懿》。